વિરાર (વેસ્ટ)માં શીતલબાગમાં મનસુખભાઈ સાથે રહેતા તેમના ચોથા નંબરના દીકરા હરેશ વસાણીએ આ વિશે ‘મિડ-ડે’ને કહ્યું હતું કે ‘મારા પપ્પાની ઉંમર ૯૨ વર્ષની છે એમ છતાં તેમનામાં ભારે ઉત્સાહ અને સ્ફૂર્તિ જોવા મળે છે. તેઓ લગભગ પાંચ વર્ષના હતા ત્યારથી જ ફરસાણની દુકાનમાં કામ કરે છે. એથી તેઓ ફરસાણ બનાવવામાં અવ્વલ છે અને તેમના હાથે બનાવેલી દરેક વસ્તુ સ્વાદિષ્ટ હોય છે. તેમની ખુશી અને સ્વાસ્થ્ય માટે જ અમે તેમને ભાડા પર દુકાન લઈ આપી છે. આ દુકાને તેઓ પોતે જલેબી-ફાફડા બનાવે છે. હું ફક્ત તેમને અમુક વખત લોટ બાંધી આપું છું, કારણ કે તેઓ જે રીતે બનાવે એવું કોઈ બનાવી શકતું નથી. ગઈ કાલે દશેરામાં લોકો જલેબી-ફાફડા લેવા ઊમટ્યા હતા એમાં અમારી દુકાને પણ કાલે ૨૦૦ જેટલા ગ્રાહકો આવ્યા હતા અને મારા પિતા ખૂબ ઉત્સાહથી તેમના માટે જલેબી-ફાફડા બનાવી રહ્યા હતા.’